Vadim Bušovský

Vadim Bušovský (* 2. september 1972, ČSSR) je slovenský rockový gitarista a spevák hrajúci hardrock.
Životopis.
Ako 6-ročné dieťa začal navštevovať hodiny klavíra. Gitare sa začal amatérsky venovať v 13tich rokoch. Ako stredoškolák si založil svoju prvú rockovú kapelu Cliffton. V bývalom socialistickom Československu však nebola možnosť vzdelávania sa na elektrickej gitare na žiadnej zo škôl. Konzervatórium bolo pre prominentnú mládež. Hľadal teda iné spôsoby vzdelávania. Ako 19-ročný sa zoznámil so svojim budúcim učiteľom gitary, Igorom Jančárom, u ktorého študoval plné 4 roky. 
V rámci gitarového umenia ho najviac ovplyvnili Gary Moore, George Harrison, Angus Young, František Griglák, Jimi Hendrix, Jimmy Page, Tony Iommi a David Gilmour.
V roku 2007 bol firemným hráčom značky Fender pre Slovensko.
Vznik kapely Dorian Gray sa datuje na august 1992 v legendárnom bratislavskom klube Jazz Pop Rock. Zakladajúcimi členmi boli: Vadim Bušovský, Gustav Trautenberger, Róbert Šipoš a vtedy len 15 ročný bubeník Dano Môcik. Kapela v tomto zložení v prvej polovici roku 1993 nahrala svoje prvé demo (4 skladby v Slovenskom rozhlase) pod zvukárskou taktovkou zvukového režiséra Ľuba Valkyho. V roku 1993 do kapely nastúpil na post bubeníka Boris Brna. V tom istom roku kapela už koncertuje a nahráva ďalšie demo nahrávky, tak isto, v Slovenskom rozhlase. V roku 1994 opúšťa kapelu spevák Gustáv Trautenberger a basgitarista Robo Šipoš. Na post basgitaristu nastupuje Aty Béreš. Post spevu prevzal gitarista Vadim Bušovský a kapela v tomto zložení húževnato koncertuje a pripravila materiál na prvú serióznu platňu. Textovania sa ujal známy slovenský básnik Jozef Urban. V roku 1996 Vadim vyhral gitarovú súťaž v Prahe. V roku 1997 kapela hrá pred britskou legendou Jethro Tull v Banskej Bystrici na zimnom štadióne. V tom istom roku kapela odohrala koncert aj so známymi The Sweet a hrá nespočetné množstvo koncertov po slovenských a českých kluboch. Taktiež v tom istom roku sa vydala kapela na slovenské turné so skupinou Metalinda. Po tomto turné kapela nahráva svoj debutový album v štúdiu Ebony so zvukovým a producentským majstrom Jurajom Kupcom pod názvom-Dorian Gray 1998. Najväčším hitom z tejto platne bola skladba Som tu len hosť, ktorá bodovala v rebríčkoch hitparád, ako napríklad, Fun rádio. Existuje aj niekoľko videozáznamov tejto skladby, napríklad v relácii Na kloboučku, s majstrom Michalom Pavlíčkom. Album však čakal na vydanie pre svoju nekomerciu dlhých 10 rokov. V roku 1998 odchádza zo skupiny Aty Béreš a post basgitaristu obsadil Peter Fora (Iné kafe). Post sólového spevu obsadzuje Rasťo Šulc. V tomto zložení kapela opäť nahrala vynikajúce demo, ktoré naznačovalo ďalší album. S novými členmi sa výrazne zmenil aj zvuk kapely, ktorá začala inklinovať k štýlu art rock. Preto na deme s kapelou spolupracoval hammond organista Juraj Bartovič (Fermata). Počas jednej noci v štúdiu nahrali a zmixovali 5 skladieb a medzi nimi aj slávnu Stairway to Heaven od Led Zeppelin. Do roku 2000 kapela ešte 2x zmenila post basgitaristu – Palo Matuška (Indigo), Marius Bartoň (Fermata). Tiež post bubeníka – Peter Szapu (Collegium Musicum, Fermata). V roku 2000 Dorian Gray nahrávajú svoju druhú dosku pod názvom Dorian Gray 2001. Produkcie a klávesových nástrojov sa ujal František Griglák. Kapela ďalej pokračuje v mohutnom koncertovaní, cca až 250 koncertov ročne, čo trvalo približne 4 roky. V roku 2004 si Dorian Gray dávajú umeleckú pauzu až do roku 2006, kedy Vadim opäť stavia kapelu. Bicie-Jaro Žigo ml., basa a spev – Palo Horváth (ex-Tublatanka). V tomto zložení nahrávajú svoj tretí album v štúdiu Sono Records so zvukovým majstrom Michalom Vaníšom a Milanom Cinfe, Aj Teba sa to týka. Krstným otcom cd bol Jožo Ráž. Spolu s touto nahrávkou vychádza aj ich debutová platňa ako 2cd, vo vydavateľstve Forza. Texty napísali Martin Sarvaš a Braňo Moskáľ. Ešte pred vydaním tejto platne kapelu opúšťa Palo Horváth a nastupuje na post basgitaristu Vlado Kubala (ex-Aya), ktorý na nej donahrával 4 skladby. Kapela v tomto zložení opäť často koncertuje, až do roku 2010. Nasleduje ďalšia umelecká pauza až do roku 2011. Medzitým Vadim napísal materiál na ďalšie cd. Do kapely prichádzajú Boris Brna – bicie a Dano Urbán – basgitara. V tomto zložení nahrali platňu pod názvom Druhá tvár, ktorá vyšla v roku 2012 pod producentskou taktovkou Juraja Kupca. Krstným otcom cd bol Jožo Ráž. V tom istom roku hrajú ako predskokani Guns'n'Roses spolu s Lucie Bílou a Arakainom na Topfeste. Kapela pravidelne koncertuje. Medzi ďalšie úspechy patrí aj jam session Vadima a Borisa s basovým virtuózom kapely Mr.Big, Billym Sheehanom a hudobná spolupráca so slovenskými a českými rockovými esami. V súčasnosti hrajú v zložení: Vadim Bušovský – gitara a spev, Dano Urbán – basgitara a vokály a Boris Bašista – bicie.